钦定古今图书集成/明伦汇编/闺媛典/第059卷 > 叶氏陈氏〈范氏附〉
## 钦定古今图书集成/明伦汇编/闺媛典/第059卷 > 叶氏陈氏〈范氏附〉

按《明外史列女传》：叶氏，松溪江华妻；陈氏，叶弟惠胜
妻。嘉靖四十一年冬，二妇偕里人避寇，匿于长潭。值
岁除，里妪觅刀为幼男薙发弗得，叶乃出之怀中。众
问故，曰：“‘以备急也’。献岁四日，倭围长潭，执二妇共系
一绳。叶谓陈曰：‘我二人既被系，纵生还，亦被恶名，不
如死为愈’。”陈唯唯。叶探刀于怀，则已失之，遂各抱幼
女跃潭中死。同时林寿妻范氏，亦与众妇匿山坞。倭
搜得之，偕众妇至水南，范独与抗。或谓：“姑顺之，家且
来赎。”答曰：“身可赎也，辱可赎哉！我则宁死。”贼闻言，杀
其幼女以惧之，不为动，曰：“并及汝矣！”厉声曰：“固所愿
也。”贼杀之。